Република Србија

**ОПШТИНА ЉУБОВИЈА**

**-Општинска управа-**

Број: 112-71/2021-04

20.03.2023. године

Љ у б о в и ј а

На основу члана 94. Закона о запосленима аутономним покрајинама и јединицама локалне самоуправе ("Службени гласник Републике Србије", број 21/2016, 113/2017, 113/2017 - др. закон, 95/2018, 86/2019 - др. закон, 157/2020 - др. закон и 123/2021 - др. закон), члана 12. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник Републике Србије“ бр. 95/2016 и 12/2022) и члана 31. обједињеног Правилника о унутрашњој организацији и систематизацији радних места у Општинској управи општине Љубовија („Службени лист општине Љубовија“, број 11/2017, 13/2017, 1/2018, 7/2018, 4/2019, 11/2019......14/2022, 19/22, 1/2023), Општинска управа општине Љубовија оглашава

**JAВНИ КОНКУРС ЗА ПОПУЊАВАЊЕ**

**ИЗВРШИЛАЧКОГ РАДНОГ МЕСТА У**

**ОПШТИНСКОЈ УПРАВИ ОПШТИНЕ ЉУБОВИЈА**

1. Орган у коме се радно место попуњава:

- Општинска управа општине Љубовија

2. Подаци о радном месту које се попуњава

- Назив радног места: **Послови локалне канцеларије за младе** у Одељењу за општу управу, друштвене делатности, заједничке и скупштинске послове.

Јавни конкурс се расписује за пријем у радни однос **једног извршиоца у звању млађи саветник.**

- Опис послова:

Спроводи и прати локалну омладинску политику и иницира израду и прати спровођење ЛАП локалне стратегије за младе; успоставља сарадњу са свим релевантним партнерима омладинске политике која се односи на умрежавање, комуникацију и координацију; учествује у изради локалних акционих планова, програма и политика у сагласности са НСМ, даје мишљење и прати њихово остваривање; прати рад одговорних за рад са младима и наменско трошење средстава; подстиче активизам младих остварује комуникацију и сарадњу са младима, удружењима младих и за младе у циљу подстицања активизма младих и ствара услове за учешће младих у процесима доношења одлука; иницира припрему, припрема и реализује пројекте и учешће општине у програмима и пројектима за младе; даје мишљење о предлозима пројеката од значаја за младе који се делимично или потпуно финансирају из буџета општине; предлаже буџет за реализацију ЛАП-а; спроводи конкурс за реализацију ЛАП-а; прати реализацију и прикупља извештаје о реализацији пројеката од значаја за младе који се делимично или потпуно финансирају из буџета општине; обезбеђује подршку у раду Савета за младе и другим комисијама и радним телима општине; прати потребе младих анализом трендова стања и потреба, спроводи истраживања о потребама и проблемима младих у локалној заједници са посебним освртом на рањиве групе младих и степену и квалитету њиховог укључивања; води базу података о активним удружењима младих и за младе, као и неформалним групама у локалној заједници. Успоставља сарадњу са организацијама цивилног друштва у реализацији пројеката и програма од јавног значаја према приоритетним областима. Обавља послове из области родне равноправности и друге послове у складу са законом и другим прописима. Одговоран је за благовремено спровођење конкурса за финансирање и суфинансирање програма и пројеката из културе, од јавног интереса за општину Љубовија и области социјалне и борачко-инвалидске заштите. Прати реализацију програма и пројеката за које је донета одлука о финансирању, односно суфинансирању из буџета општине Љубовија и стара се да извештаји корисника о реализацији буду правовремени, и у сарадњи са другим службама Општинске управе припрема одговарајуће извештаје о реализацији за Општинско веће општине Љубовија. Обавља и друге послове у складу са законом, уредбама и одлукама, а по налогу руководиоца Одељења и начелника Општинске управе.За свој рад одговара руководиоцу Одељења и начелнику Општинске управе.

- **Услови за обављање послова**:

Стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и завршен приправнички стаж или најмање пет година проведених у радном односу код послодавца из члана 1.ст.1.и 2. Закона о запосленима у аутономним покрајинама и јединицама локалне самоуправе.

Кандидат треба да испуњава и остале услове прописане Законом: да је пунолетан држављанин Републике Србије, да није правоснажно осуђиван на безусловну казну затвора од најмање шест месеци и да му раније није престајао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа.

3. Место рада:

- Општинска управа општине Љубовија, Војводе Мишића 45, 15320 Љубовија.

4. Трајање радног односа:

- Радни однос се заснива на неодређено време.

Кандидати који први пут заснивају радни однос у органима аутономне покрајине, органима јединице локалне самоуправе или државном органу, подлежу пробном раду од шест месеци.

1. Вредновање знања и вештина кандидата:

У изборном поступку проверава се познавање законских прописа – Закон о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон), Закон о младимa ("Сл. гласник РС", бр. 50/2011 и 116/2022 - др. закон) – писмено; познавање рада на рачунару – практичним радом на рачунару.

Стручна оспособљеност, знања и вештине кандидата се најпре писмено проверавају. Писмени рад кандидата вреднује сваки члан конкурсне комисије оценама; "не задовољава", "делимично задовољава" и "задовољава", према критеријумима које конкурсна комисија унапред одређује најкасније 24 часа пре писмене провере. У наредном делу изборног поступка могу да учествују само кандидати које су сви чланови конкурсне комисије вредновали оценом "делимично задовољава" или "задовољава". На овај начин оцењени кандитати се позивају на завршни разговор са конкурсном комисијом.

Познавање рада на рачунару се проверава практичним радом на рачунару.

1. Уз пријаву на јавни конкурс подноси се биографија кандидата и следећи докази:

* биографија кандидата, са назначеним бројем телефона за контакт и e-mail адресу (уколико је кандидат има),
* оригинал или оверена фотокопија уверења о држављанству Републике Србије,

**Уколико кандитат жели да Општинска управа по службеној дужности прибави Уверење о држављанству потребно је да то назначи у пријави.**

* фотокопија или очитана лична карта

- оригинал или оверена фотокопија документа (диплома, уверење) којом се потврђује стручна спрема,

- оригинал или оверена фотокопија уверења о положеном државном стручном испиту за лица са високом стручном спремом (није услов за заснивање радног односа, доставља се само уколико је кандидат положио државни стручни испит),

**Напомена:** **Лица која немају положен државни стручни испит, у обавези су да исти положе у року од шест месеци од дана заснивања радног односа.**

- оригинал или оверена фотокопија доказа о најмање три године радног искуства у струци (потврда, решење и други акти којима се доказује на којим пословима, у ком периоду и са којом стручном спремом је стечено радно искуство),

- оригинал или оверена фотокопија уверења да кандидат није правоснажно осуђиван на безусловну казну затвора од најмање шест месеци.

- оригинал или оверена фотокопија потврде да кандидату раније није престајао радни однос због теже повреде радне дужности из радног односа издате од стране државног органа, односно органа аутономне покрајине или јединице локалне самоуправе, ако је кандидат био у радном односу у неком од ових органа.

7. Провера оспособљености, знања и вештина кандидата у изборном поступку:

- Са кандидатима чије су пријаве благовремене, допуштене, разумљиве, потпуне, уз које су приложени сви потребни докази и који испуњавају услове за рад на оглашеном радном месту, назначене знања и вештине биће проверене у просторијама Општинске управе општине Љубовија, у Љубовији, Војводе Мишића број 45, у термину о ком ће бити обавештени телефонским путем или преко електронске поште.

8. Рок за подношење пријаве на јавни конкурс је 15 дана од дана оглашавања обавештења о јавном конкурсу у дневним новинама – Дневни лист Политика.

9. Лице које је задужено за давање обавештења о јавном конкурсу:

- Раде Петровић, послови људских ресурса, контакт телефон 015/561-411.

10. Адреса на коју се подноси пријава на јавни конкурс:

- Општинска управа општине Љубовија, 15320 Љубовија, Војводе Мишића број 45. са назнаком «Конкурсној комисији за спровођење јавног конкурса за попуњавање радног места Послови локалне канцеларије за младе»

11. Јавни конкурс ће бити објављен на web страници општине Љубовија - [www.ljubovija.rs](http://www.ljubovija.rs), а обавештење о јавном конкурсу у дневном листу Политика.

12. Јавни конкурс спроводи конкурсна комисија коју је именовао начелник Општинске управе. Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази биће одбачене.

**В.Д. НАЧЕЛНИК**

**ОПШТИНСКЕ УПРАВЕ**

**Владимир Петровић, с.р.**